
AVIZ

asupra proiectului de Lege pentru modificarea și completarea Legii 

nr. 76/2002 privind sistemul asigurărilor pentru şomaj şi stimularea forţei de muncă şi pentru modificarea Legii nr. 116/2002 privind prevenirea şi combaterea marginalizării sociale
În conformitate cu prevederile art. 95 din Regulamentul Camerei Deputaţilor, republicat, Comisia pentru buget, finanţe şi bănci a fost sesizată spre dezbatere şi avizare cu proiectul de Lege modificarea și completarea Legii nr. 76/2002 privind sistemul asigurărilor pentru şomaj şi stimularea forţei de muncă şi pentru modificarea Legii nr. 116/2002 privind prevenirea şi combaterea marginalizării sociale, trimis cu adresa nr. PLx.79/2013 din 11 martie 2013, înregistrat sub nr. 22/104 din 11 martie  2013. 
 Senatul, în calitate de primă Cameră sesizată, a adoptat proiectul de lege în şedinţa din 4 martie 2013.
Conform prevederilor art. 75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, Camera Deputaţilor este  Cameră decizională.

Potrivit dispoziţiilor art. 61 din Regulamentul Camerei Deputaţilor, republicat, cu modificările şi completările ulterioare, Comisia a dezbătut proiectul de lege menţionat mai sus, în şedinţa din  19 martie 2013.
Membrii Comisiei au examinat proiectul de lege supus avizării, expunerea de motive şi avizul favorabil al Consiliului Legislativ transmis cu adresa nr. 882 din 1 noiembrie 2012.
În raport cu obiectul şi conţinutul său, proiectul de lege face parte din categoria legilor organice.
În urma dezbaterilor, membrii Comisiei au hotărât, cu unanimitate de voturi, avizarea proiectului de lege în forma prezentată de Guvern.

